b'\n_START_ARTICLE_\nOrder of the Bath\n_START_PARAGRAPH_\nThe Most Honourable Order of the Bath (tidligere The Most Honourable Military Order of the Bath) er en britisk ridderorden, som blev grundlagt af Georg I den 18. maj 1725._NEWLINE_Navnet kommer fra en ceremoni ved ridderslagning i middelalderen, et rituelt bad, som symboliserede \xc3\xa5ndelig renselse. Riddere som gennemgik dette bad blev kaldt Knights of the Bath, men det var ikke organiseret som en egen orden. Det er derfor ikke rigtigt, n\xc3\xa5r der enkelte steder st\xc3\xa5r, at George 1. genoplivede ordenen; han oprettede en ny orden med nye statutter.\n_START_SECTION_\nOrdensopdeling og statutter\n_START_PARAGRAPH_\nOrdenen best\xc3\xa5r af den britiske monark, Great Master (pr. 2007 prinsen af Wales) og medlemmer i tre klasser:\n_START_SECTION_\nRegul\xc3\xa6re medlemmer\n_START_PARAGRAPH_\nRegul\xc3\xa6rt medlemskab er begr\xc3\xa6nset til borgere i Storbritannien og Commonwealth-landene. Medlemmer som er udpeget til den civile afdeling "gennem deres personlige tjeneste til kronen eller deres ud\xc3\xb8velse af offentlige opgaver have opn\xc3\xa5et ... kongelig gunst." Udpegelse til den milit\xc3\xa6re afdeling begr\xc3\xa6nses af den enkeltes rang. GCB\'ere skal mindst have rang af Rear Admiral (kontreadmiral), Major General (generalmajor) eller Air Vice-Marshal (generalmajor i luftv\xc3\xa5bnet). KCB\'ere skal mindst have rang af Captain (kommand\xc3\xb8r) i Royal Navy, Colonel (oberst) i British Army eller Royal Marines, eller Group Captain (oberst) i Royal Air Force. CB\'ere skal mindst have rang af Lieutenant Commander orlogskaptajn, Major (major) eller Squadron Leader (major i luftv\xc3\xa5bnet), og skal derudover have v\xc3\xa6ret n\xc3\xa6vnt i dagsbefalinger for udm\xc3\xa6rkelse som leder i en kampsituation. Ikke-taktiske officerer, f.eks. tekniske eller l\xc3\xa6gelige kan kun udpeges p\xc3\xa5 baggrund af meritgivende tjeneste i krigstid.\n_START_SECTION_\nHonor\xc3\xa6re medlemmer\n_START_PARAGRAPH_\nUdl\xc3\xa6ndinge fra ikke-Commonwealthlande kan blive \xc3\xa6resmedlemmer. Dronning Elizabeth 2. har grundlagt den s\xc3\xa6dvane at bes\xc3\xb8gende statsoverhoveder tildeles en honor\xc3\xa6r GCB, f.eks. Gustav Heinemann (i 1972), Ronald Reagan (i 1989), Lech Wa\xc5\x82\xc4\x99sa (i 1991), Fernando Henrique Cardoso, George H. W. Bush (i 1993), Nicolas Sarkozy i marts 2008,_NEWLINE_Mange udenlandske generaler er ogs\xc3\xa5 blevet honor\xc3\xa6re medlemmer af ordenerne, f.eks. Georgij Zjukov, Dwight D. Eisenhower, George Patton og Douglas MacArthur under 2. verdenskrig, foruden Norman Schwarzkopf og Colin Powell efter Golfkrigen.\n_START_SECTION_\nEksklusion\n_START_PARAGRAPH_\nEt mere kontroversielt medlem af ordenen var Robert Mugabe, som fik frataget sit medlemskab efter r\xc3\xa5d fra udenrigsminister David Miliband, den 25. juni 2008 som "en markering af modstand mod overtr\xc3\xa6delse af menneskerettighederne og ussel ligegyldighed overfor den demokratiske proces i Zimbabwe, som pr\xc3\xa6sident Mugabe har st\xc3\xa5et for". _NEWLINE_Honor\xc3\xa6re medlemmer t\xc3\xa6ller ikke med i de numeriske begr\xc3\xa6nsninger i hver klasse.  Hertil kommer at statutterne tillader monarken at overskride gr\xc3\xa6nserne i krigstid eller under andre s\xc3\xa6rlige omst\xc3\xa6ndigheder.'